
Finančné vyšetrovanie – aktuálny stav a možnosti zefektívnenia

[bookmark: _Toc223428216]Anotácia: Získanie ekonomického, resp. majetkového prospechu, je motívom  organizovanej trestnej činnosti. Odčerpávanie takýchto benefitov je nevyhnutnou podmienkou efektívnej činnosti orgánov činných v trestnom konaní. Predpokladom zaistenia či konfiškácie takýchto majetkov, aktív a benefitov je ich identifikácia prostredníctvom finančného vyšetrovania. To si vyžaduje inštitucionálne, technické, legislatívne a iné zabezpečenie. Ambíciou tejto analýzy je prispieť do diskusie o možnostiach zefektívnenia finančného vyšetrovania v podmienkach Slovenska. Na úvod poskytne hodnotenie aktuálneho stavu finančného vyšetrovania na Slovensku. Vysvetlí, aká je úloha finančného vyšetrovania a kde sú nedostatky jeho implementácie. Sústrediť sa bude najmä na vypracovanie majetkového profilu ako záverečného výstupu finančného vyšetrovania. Na základe zistení sformuluje odporúčania na zlepšenie. Opierať sa pri tom bude aj o výsledky dotazníka realizovaného medzi príslušníkmi Policajného zboru zaradenými na útvaroch vecne príslušných na vykonávanie finančného vyšetrovania, ale aj o zistenia expertov hodnotiaceho výboru Rady Európy MONEYVAL. 

Úvod

Kriminalita čoraz vo vyššej mier preniká do legálnej ekonomiky,  a preto sa finančné vyšetrovania stáva nevyhnutným nástrojom moderného boja proti kriminálnym hrozbám.[footnoteRef:1] Legalizácia výnosov z trestnej činnosti je chrbtovou kosťou organizovaného zločinu, keďže mu zabezpečuje reálne zhodnotenie kriminálnych aktivít. Súčasný modus operandi kriminálnych sietí zahŕňa komplexné transakcie medzi viacerými jurisdikciami, použitie schránkových spoločností a využívanie moderných technológií ako AI a kryptoaktív s cieľom vytvoriť paralelný a ťažko detekovateľný finančný systém[footnoteRef:2]. Legalizované výnosy z trestnej činnosti majú závažný dopad na národnú ako aj svetovú ekonomiku. Podľa hodnotenia OSN môže ročný objem výnosov z trestnej činnosti dosahovať až 5% svetového HDP, resp. 2 bilióny EUR[footnoteRef:3].  [1:  EUROPOL Decoding the EU’s most threatening criminal networks. [online]. 2024. [cit. 27. novembra 2025]. Dostupné na internete internete: https://www.europol.europa.eu/publication-events/main-reports/decoding-eus-most-threatening-criminal-networks]  [2:  EUROPOL. The Changing DNA of Serious and Organised Crime. Haag: Europol, 2025. [online]. [cit. 27. novembra 2025]. Dostupné na internete: https://www.europol.europa.eu/publication-events/main-reports/changing-dna-of-serious-and-organised-crime]  [3:  UNITED NATIONS OFFICE ON DRUGS AND CRIME. Money Laundering. Vienna: UNODC [online]. 2025. [cit. 27. novembra 2025]. Dostupné na internete: https://www.unodc.org/unodc/en/money-laundering/overview.html] 

Prítomnosť organizovaných skupín na Slovensku naznačuje aj Národné strategické hodnotenie kriminálnych hrozieb (SK SOCTA 2024), ktoré vychádza z údajov, znalostí a odborností Policajného zboru zastúpeného operatívnymi útvarmi a  Kriminálneho úradu finančnej správy pri odhaľovaní a objasňovaní trestnej činnosti organizovaných a  zločineckých skupín [footnoteRef:4].  [4:  PREZÍDIUM POLICAJNÉHO ZBORU. Národné strategické hodnotenie hrozieb (SOCTA). Bratislava: Prezídium Policajného zboru. [online]. 2025. [cit. 27. novembra 2025]. Dostupné na internete: https://www.minv.sk/swift_data/source/mvsr_a_eu/fabianova/policia/SOCTA%202024.pdf] 

Podľa medializovaných vyjadrení hlavnej európskej prokurátorky až tretina prípadov podvodov s DPH, ktoré vyšetruje Európska prokuratúra, má prepojenie so Slovenskom.[footnoteRef:5] Hoci je táto kvantifikácia rozsahu medzinárodnej trestnej činnosti otázna, návšteva hlavnej európskej prokurátorky Laury Codruțy Kövesiovej na Slovensku v novembri 2025 upriamila pozornosť odbornej, ale aj laickej verejnosti na finančnú kriminalitu. [5:  Hospodárske noviny, 11.11.2025, Hlavná európska prokurátorka: Pol miliardy eur pre Slovensko je v rukách zločincov, ste centrom podvodov s DPH. [online]. 2025. [cit. 27. novembra 2025].  Dostupné na internete: https://hnonline.sk/slovensko/96244975-hlavna-europska-prokuratorka-pol-miliardy-eur-pre-slovensko-je-v-rukach-zlocincov-ste-centrom-podvodov-s-dph] 

Trestná činnosť (TČ) sa nesmie vyplácať, a preto iba potrestanie páchateľa nestačí. Cieľom analýzy je identifikovať možnosti zefektívnenia finančného vyšetrovania na Slovensku. Vzhľadom na rozsah problematiky sa budeme sústrediť na spracovávanie majetkových profilov, ktoré sú výsledkom finančného vyšetrovania. Identifikujeme niektoré nedostatky v procese finančného vyšetrovania a poskytneme odporúčania, ktoré by súčasný stav mohli zlepšiť. Hlavným argumentom je, že finančné vyšetrovanie musí byť proaktívne, rýchle a cielené a majetkové profily musia byť účinným nástrojom v procese trestného konania. Kľúčovým faktorom je alokácia zdrojov na základe rizikového prístupu a prístup policajtov k potrebným dátam a odstránenie administratívnych bariér.
1 [bookmark: _Toc223428219]Finančné vyšetrovanie na Slovensku
Finančné vyšetrovanie prekračuje rozsah trestného konania, zahŕňa úkony vykonávané v prípravnom a predprípravnom konaní,  je to „systematický proces identifikácie a analýzy finančných tokov s cieľom preukázať súvislosť medzi trestnou činnosťou a výnosmi z nej“[footnoteRef:6]. Ide o analýzu finančných dát súvisiacich s trestnou činnosťou, ktorej cieľom je identifikovať a interpretovať informácie relevantné pre trestné konanie. Túto skutočnosť reflektuje aj metodická pomôcka k finančnému vyšetrovaniu v služobnej činnosti odborov kriminálnej polície, podľa ktorej je finančné vyšetrovanie nutné „vykladať oveľa širšie ako vyšetrovanie...podľa Trestného poriadku, keďže...zahŕňa napr. aj spravodajskú činnosť vykonávanú finančnou spravodajskou jednotkou, operatívno-pátraciu činnosť PZ, činnosť policajtov ale aj prokurátorov a súdov v trestnom konaní, avšak aj mimo oblasti patriacej do trestného práva“[footnoteRef:7].  [6:  MANNING, George A. Financial Investigation and Forensic Accounting. [online]. 2011. [cit. 8 júna 2026].  Dostupné na internete: https://www.routledge.com/Financial-Investigation-and-Forensic-Accounting/Manning/p/book/9781439825662]  [7:  PREZÍDIUM POLICAJNÉHO ZBORU. Metodická pomôcka k finančnému vyšetrovaniu v služobnej činnosti odborov kriminálnej polície, s. 2.  [online]. 2017. [cit. 27. novembra 2025]. Dostupné na internete: www.infoweb.minv.sk] 

Podľa medzinárodných štandardov Financial Action Task Force (FATF)[footnoteRef:8] je cieľom finančného vyšetrovania prešetrovanie finančných záležitostí súvisiacich s trestnou činnosťou za účelom:  [8:  FATF. International Standards on Combating Money Laundering and the Financing of Terrorism and Proliferation (FATF Recommendations). Paris: Financial Action Task Force. [online]. 2025. [cit. 27. novembra 2025]. Dostupné na internete: https://www.fatf-gafi.org/] 

· identifikácie rozsahu zločineckých sietí a/alebo rozsahu kriminality, 
· identifikácie a vypátrania majetku pochádzajúceho z trestnej činnosti a majetku zodpovedajúcej hodnoty
· získania dôkazov, ktoré možno použiť v trestnom konaní a/alebo konfiškačnom konaní. 
[bookmark: _Hlk214458352]Správa  MONEYVAL z 5. kola v septembri 2020 identifikovala nedostatky vo finančnom vyšetrovaní ako jedného z prvkov boja proti legalizácii výnosov z trestnej činnosti v Slovenskej republike.[footnoteRef:9] Následne boli predložené tri správy o pokroku. V decembri 2024 bola Slovenská republika zaradená do sprísneného režimu – prvý stupeň sankčného režimu, nakoľko nedostatky  neboli odstránené. [9:  COUNCIL OF EUROPE – MONEYVAL. Správa z 5. kola vzájomného hodnotenia Slovenskej republiky.Štrasburg: Council of Europe. [online]. 2020. [cit. 27. novembra 2025]. Dostupné na internete: https://www.minv.sk/swift_data/source/policia/fsj/oms/MONEYVAL(2020)21_5th%20Round_MER%20Slovakia_SK.pdf] 

V kontexte 4. správy o pokroku SR bola na 70. Plenárnom zasadnutí MONEAVAL-u v decembri 2025 SR vyňatá so sankčného režimu aj z piateho kola hodnotenia. Zostávajúce nedostatky budú cielene hodnotené v 6. kole hodnotenia, ktorého hodnotiaca časť, tzv. „on site visit“ je plánovaná v 2. polovici roka 2028.  
Správa okrem iného negatívne hodnotí aj nedostatočné vnímanie rizík pri regulácii a výkone dohľadu a slabú koordináciu v boji proti praniu špinavých peňazí, resp. pri finančnom vyšetrovaní ako takom.[footnoteRef:10] [10:  Istý posun by mohla predstavovať nová Správa z 3. kola národného hodnotenia rizík, ktorá bola vzatá na vedomie uznesením vlády SR č. 472/2005, z ktorej vychádza Národná stratégia boja proti legalizácii výnosu z trestnej činnosti, financovaniu terorizmu a financovaniu proliferácie zbraní hromadného ničenia s výhľadom do roku 2030.] 

Okrem toho správa identifikovala neadekvátnu znalosť právneho stavu medzi útvarmi Policajného zboru (PZ),  nakoľko skúmané útvary si časti Trestného poriadku vykladali rôznym spôsobom, čo malo dopad na efektívnosť finančného vyšetrovania[footnoteRef:11]. Niektoré legislatívne obmedzenia boli medzičasom odstránené[footnoteRef:12], avšak kapacitné obmedzenia na útvaroch PZ pretrvávajú.  [11:  COUNCIL OF EUROPE – MONEYVAL. Správa z 5. kola vzájomného hodnotenia Slovenskej republiky.  [online]. 2020. [cit. 27. novembra 2025]. Dostupné na internete: https://www.minv.sk/swift_data/source/policia/fsj/oms/MONEYVAL(2020)21_5th%20Round_MER%20Slovakia_SK.pdf, s. 78]  [12:  Napr. ustanovenie v §425 TP o zaistení majetku podozrivého, v ktorom sa v predchádzajúcich verziách zákona dávala povinnosť najprv preukázať, či hrozí, že dôjde k zmareniu alebo sťaženiu potenciálneho výkonu trestu, čo mohlo predstavovať priveľké dôkazné bremeno.] 

Výbor MONEYVAL preto uvádza, že „Jednou z hlavných výziev identifikovaných zo strany [subjektov presadzujúcich právo] v tejto oblasti je, ako v najranejšej fáze konania vypracovať majetkový profil...[Vypracovanie] takýchto profilov je časovo náročné, čo často umožnilo páchateľom úspešne sa zbaviť majetku s cieľom vyhnúť sa riziku zhabania simulovanými prevodmi na tretie strany. Ťažkosti v tejto oblasti možno aspoň čiastočne prisúdiť celkovému nedostatku operačnej analýzy orientovanej na výnosy v predprípravnom konaní.“[footnoteRef:13] Správa vnímala ako problém absenciu osobitného orgánu, ktorý by pomáhal vyšetrovateľom v tejto oblasti.  [13:  Tamže, s. 77] 

Takisto bol zistený veľký rozdiel medzi zaistenými a spätne získanými aktívami, ktorý bol pre nedostatočnú štatistickú evidenciu na strane štátu odhadnutý na 1,5 %.[footnoteRef:14] Z toho vyplýva, že len veľmi malá časť zisteného a zaisteného majetku pochádzajúceho, resp. súvisiaceho s trestnou činnosťou, bola nakoniec páchateľom odňatá. S tým súvisel aj jav, že dochádzalo k prepisu majetku na tretie osoby s cieľom vyhnúť sa zaisteniu a potenciálnemu zhabaniu majetku. [14:  Tamže, s. 80] 


1.1 [bookmark: _Toc223428220]Legislatíva

Minimálne pravidlá a požiadavky na členské štáty EÚ týkajúce sa vyhľadávania, identifikácie, zaistenia, konfiškácie a správy majetku v rámci trestného konania definuje Smernica Európskeho parlamentu a Rady (EÚ) č. 2024/1260 z 24. apríla 2024 o vymáhaní majetku a konfiškácii.[footnoteRef:15] Slovenská republika je povinná transponovať jej ustanovenia do svojho právneho poriadku najneskôr do 23. novembra 2026.  [15:  EURÓPSKY PARLAMENT A RADA EÚ. Smernica (EÚ) 2024/1260 o vymáhaní majetku a konfiškácii. In: Úradný vestník Európskej únie. [online]. 2024. [cit. 27. novembra 2025]. Dostupné na internete: https://eur-lex.europa.eu] 

Odčerpávanie výnosov z trestnej činnosti a odnímanie nelegálne získaných majetkov v právnom poriadku Slovenskej republiky upravuje zákon č. 301/2005 Z.z. Trestný poriadok, ale aj zákon č. 171/1993 Z.z. o PZ, zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu zákon č. 312/2020 Z.z. o výkone rozhodnutia o zaistení majetku a správe zaisteného majetku, zákon č. 328/1991 Zb. o konkurze a vyrovnaní, zákon č. 278/1991 o správe majetku štátu, a v širšom význame aj zákon č. 101/2010 Z. z. o preukazovaní pôvodu majetku v znení neskorších predpisov a iné.
Do roku 2021 Trestný poriadok SR v § 1 upravoval postupy OČTK v trestnom konaní tak, „aby trestné činy boli náležite zistené a ich páchatelia podľa zákona spravodlivo potrestaní“. 
Zákon č. 312/2020 Z.z. o výkone rozhodnutia o zaistení majetku a správe zaisteného upriamil pozornosť na tretiu podstatnú zložku v trestnom konaní, ktorou sú výnosy z trestnej činnosti.  Okrem toho, že určil postupy pri výkone rozhodnutí o zaistení majetku a vytvoril nový Úrad pre správu zaisteného majetku, úpravou §1 Trestného poriadku zdôraznil povinnosť OČTK odnímať výnosy z trestnej činnosti. S účinnosťou od 1.1.2021 bol §1 Trestného poriadku doplnený o vetu „a výnosy z trestnej činnosti boli odňaté“.
Povinnosť vykonať finančné vyšetrovanie je v Trestnom poriadku SR definovaná v §  119 ods. 1, podľa ktorého v trestnom konaní „treba dokazovať najmä...f) výnosy z trestnej činnosti a prostriedky na jej spáchanie, ich umiestnenie, povahu, stav a cenu,...g) majetkové pomery na účely odňatia výnosov z trestnej činnosti.“
Podstatné je tiež, že §119 ods. 2 Trestného poriadku umožňuje vykonávať finančné vyšetrovanie aj iným orgánom ako PZ a závery z týchto úkonov sa môžu použiť v trestnom konaní. 
Finančné vyšetrovanie je komplex postupov, ktoré majú jednotlivé štátne orgány, napr. Generálna prokuratúra, Kriminálny úrad finančnej správy, upravené internými predpismi. V podmienkach Ministerstva vnútra Slovenskej republiky je hlavným predpisom na úseku finančného vyšetrovania nariadenie Ministerstva vnútra Slovenskej republiky č. 26/2022 o postupe v boji proti legalizácii výnosov z trestnej činnosti, novelizované k 1.10.2025, ktoré v čl. 5 ods. 1 stanovuje, že „Finančné vyšetrovanie sa vykonáva, ak trestnou činnosťou bol získaný majetkový prospech, ktorý je výnosom z trestnej činnosti aspoň vo väčšom rozsahu alebo je dôvodné podozrenie, že majetkový prospech môže byť výnosom z trestnej činnosti aspoň vo väčšom rozsahu.“ Zároveň však v ods. 2 dopĺňa povinnosť vykonávať ho bez ohľadu na výšku škody alebo získaný prospech: 
„a) ak možno uložiť trest prepadnutia majetku alebo ochranné opatrenie zhabanie časti majetku;
b) na základe odporúčania príslušného nadriadeného;
c) na základe pokynu prokurátora;
d) na základe žiadosti príslušného súdu.“

1.2 [bookmark: _Toc223428221]Organizačné zatriedenie

Za vykonanie finančného vyšetrovania zodpovedajú policajné útvary na úrovni obvodných oddelení v skrátenom vyšetrovaní, okresného riaditeľstva, krajského riaditeľstva ale aj špecializované útvary Prezídia Policajného zboru (P PZ) a Ministerstva vnútra SR (MV SR) 
Príslušnosť, súčinnosť a postup útvarov v pôsobnosti MV SR pri odhaľovaní trestných činov a zisťovaní ich páchateľov vo vyšetrovaní upravuje interný predpis[footnoteRef:16]. [16:  MINISTERSTVO VNÚTRA SR. Nariadenie Ministerstva vnútra Slovenskej republiky č. 56/2025 z 27. mája 2025 o činnosti pri odhaľovaní trestných činov a o postupe v trestnom konaní. [online]. 2025. [cit. 27.novembra 2025]. Dostupné na internete: http://www.infoweb.minv.sk] 

Úrad boja proti organizovanej kriminalite Prezídia Policajného zboru (UBOK), Úrad hraničnej a cudzineckej polície Prezídia Policajného zboru, Národná centrála osobitných druhov kriminality Prezídia Policajného zboru (NCODK), Národná protidrogová jednotka Prezídia Policajného zboru a Úrad inšpekčnej služby majú osobitne vymedzenú vecnú príslušnosť. Zodpovedajú za odhaľovanie a vyšetrovanie trestných činov legalizácie výnosu z trestnej činnosti podľa § 233, 233a a 234 Trestného zákona, ak súvisia s predikatívnymi trestnými činmi v ich vecnej príslušnosti, ako aj za vykonávanie finančného vyšetrovania pri vyšetrovaní trestných činov v ich vecnej príslušnosti.  
V ostatných prípadoch legalizácie výnosu z trestnej činnosti podľa § 233, 233a a 234 Trestného zákona, vecne príslušným útvarom pre odhaľovanie a vyšetrovanie týchto trestných činov, ale aj k nim súvisiacich predikatívnych činov a vykonanie finančného vyšetrovania je NCODK. 
Takto definované kompetencie a terminológia môžu viesť k chybnému stotožňovaniu vyšetrovania legalizácie výnosu z trestnej činnosti podľa § 233, 233a a 234 Trestného zákona s vykonávaním finančného vyšetrovania podľa nariadenia Ministerstva vnútra Slovenskej republiky č. 26/2022 o postupe v boji proti legalizácii výnosov z trestnej činnosti.
Legislatívna úprava v Českej republike tento rozpor vyriešila zavedením pojmu „finančné šetrenie“. [footnoteRef:17] [17:  Podľa čl. 2 písm. e) záväzného pokynu policajného prezidenta ČR č. 174/2011 je finančné šetrenie „proces vyhľadávania, dokumentácie a zaisťovania výnosov z trestnej činnosti, alebo zaisťovania náhradnej hodnoty a vyhotovenie majetkového profilu pre účely zaistenia výkonu trestu, alebo ochranného opatrenia, alebo zaistenia nároku poškodeného v trestnom konaní a nasledujúce úkony spojené so správou takto zaisteného majetku.“ ] 

Finančné vyšetrovanie v podmienkach Slovenska je vykonávané v rámci trestného konania, a to v priebehu vyšetrovania (prípravné konanie) po začatí trestného stíhania podľa §199 ods. 1) Trestného poriadku, ale aj v rámci predprípravného konania, ako súčasť operatívno - pátracej (vyhľadávacej) činnosti pred začatím trestného stíhania.
Od 31.1.2022 je na P PZ zriadená NCODK, súčasťou ktorej je odbor finančného vyšetrovania národnej centrály osobitných druhov kriminality Prezídia Policajného zboru (OFV). Úlohy OFV, ako aj úlohy ďalších útvarov PZ na úseku finančného vyšetrovania definuje Nariadenie Ministerstva vnútra, podľa ktorého „Finančné vyšetrovanie sa vykonáva, ak trestnou činnosťou bol získaný majetkový prospech, ktorý je výnosom z trestnej činnosti aspoň vo väčšom rozsahu alebo je dôvodné podozrenie, že majetkový prospech môže byť výnosom z trestnej činnosti aspoň vo väčšom rozsahu.“[footnoteRef:18] Väčšou škodou sa rozumie škoda prevyšujúca sumu 20 000 eur.[footnoteRef:19]  [18:  PREZÍDIUM POLICAJNÉHO ZBORU. Informácie k stavu plnenia úloh vyplývajúcich z nariadenia Ministerstva vnútra SR č. 26/2022 za rok 2022, čl. 5. [online]. 2023. [cit. 27. novembra 2025]. Dostupné na internete: http://www.infoweb.minv.sk]  [19:  § 125 ods. 1) Trestného zákona] 

Finančné vyšetrovanie a odčerpávanie výnosov z trestnej činnosti je v SR vnímané hlavne v spojení s daňovou trestnou činnosťou, ktorá má najvyšší potenciál generovania nelegálnych výnosov. 
Finančná spravodajská jednotka Prezídia policajného zboru (FSJ) v zmysle zákona č. 297/2008 Z.z. o ochrane pred legalizáciou príjmov z trestnej činnosti a o ochrane pred financovaním terorizmu od povinných osôb prijíma hlásenia a o nezvyčajných obchodných operáciách (NOO) a o svojich zisteniach následne informuje oprávnené subjekty prostredníctvom informácií a podnetov. Vznikom špecializovaného útvaru NCODK podiel  informácií a podnetov, ktoré  FSJ odstupuje Finančnému riaditeľstvu SR klesol. Najväčší potenciál legalizácie výnosov z trestnej činnosti aj naďalej vytvára daňová trestná činnosť. „Väčšina NOO sa podáva kvôli podozreniam na daňové úniky. Väčšina hlásení FSJ bola odstúpená FR SR - 8 054 hlásení NOO, čo predstavuje viac ako 40 % hlásení NOO“[footnoteRef:20]. [20:  COUNCIL OF EUROPE – MONEYVAL. Správa z 5. kola vzájomného hodnotenia Slovenskej republiky. [online]. 2020. [cit. 27. novembra 2025]. Dostupné na internete: https://www.minv.sk/swift_data/source/policia/fsj/oms/MONEYVAL(2020)21_5th%20Round_MER%20Slovakia_SK.pdf, s. 53] 

Na túto skutočnosť poukazuje aj národné hodnotenie rizík legalizácie výnosov z trestnej činnosti: „najčastejším zdrojom výnosu z trestnej činnosti sú daňové podvody, najmä DPH karuselové podvody“ [footnoteRef:21]. [21:  FINANČNÁ SPRAVODAJSKÁ JEDNOTKA. Správa z III. kola národného hodnotenia rizík legalizácie výnosu z trestnej činnosti a financovania terorizmu. [online]. 2025.  [cit. 24. februára 2026]. Dostupné na internete https://www.minv.sk/swift_data/source/policia/fsj/ao/NHR.pdf] 


1.3 [bookmark: _Toc223428222]Majetkové profily 

Príprava majetkových profilov je jednou z kľúčových  činností finančného vyšetrovania Policajným zborom SR. Podľa čl. 5 ods. 3 nariadenia Ministerstva vnútra SR č. 26/2022 policajt v rámci vykonávania finančného vyšetrovania o.i.
„a) určuje okruh fyzických osôb a právnických osôb, ku ktorým vykonáva finančné vyšetrovanie, a to najmä záujmovú osobu, podozrivú osobu, obvineného, ako aj osobu, u ktorej je dôvodný predpoklad, že konečným užívateľom výnosu z trestnej činnosti v majetku tejto osoby je záujmová osoba, podozrivá osoba alebo obvinený; 
b) odhaľuje, objasňuje a vyšetruje stav, rozsah a umiestnenie výnosov z trestnej činnosti u osôb uvedených v písmene a)[footnoteRef:22] a ich príjmy a výdavky, ak tieto sú pre posúdenie veci potrebné; [22:  Okruh fyzických osôb a právnických osôb, ku ktorým sa vykonáva finančné vyšetrovanie, a to najmä záujmová osoba, podozrivá osoba, obvinený, ako aj osoba, u ktorej je dôvodný predpoklad, že konečným užívateľom výnosu z trestnej činnosti v majetku tejto osoby je záujmová osoba, podozrivá osoba alebo obvinený.] 

c) objasňuje a vyšetruje majetkové pomery osôb uvedených v písmene a) spracovaním majetkového profilu týchto osôb;
d) vykonáva objasňovanie a vyšetrovanie na účel odňatia výnosov z trestnej činnosti a  prípadného zaistenia náhradnej hodnoty alebo zaistenia majetku pre potreby zabezpečenia výkonu majetkovej sankcie alebo zaistenia nároku poškodeného v trestnom konaní u osôb uvedených v písmene a)“;
e) zisťuje a preveruje skutočnosti nasvedčujúce spáchaniu trestného činu legalizácie v súvislosti s postupom podľa písmena a) až e), 
f) objasňuje a vyšetruje skutočnosti preukazujúce, že záujmová osoba, podozrivý alebo obvinený je konečným užívateľom výnosu z trestnej činnosti, ktorý je v majetku inej fyzickej alebo právnickej osoby; 
g) objasňuje a vyšetruje skutočnosti, ktoré preukazujú, že určitá časť majetku podozrivej alebo obvinenej osoby je výnosom z trestnej činnosti na základe preukázania, že hodnota majetku, ktorú takáto osoba nadobudla alebo previedla na inú osobu je v hrubom nepomere k jeho príjmom nadobudnutým v súlade so zákonom alebo na základe iných skutočností odôvodňujúcich takýto záver; 
h) zabezpečuje odovzdanie zaistených vecí alebo výnosov z trestnej činnosti do príslušnej správy, vykonáva súčinnosť pri správe takýchto zaistených vecí alebo výnosov z trestnej činnosti vydávaním príslušných rozhodnutí podľa osobitného predpisu4); 
i) získava ďalšie informácie a dôkazy potrebné pre odhaľovanie, objasňovanie alebo vyšetrovanie v súvislosti s postupom podľa písmena a) až h).
Majetkové profily sa využívajú na odhaľovanie a dokumentovanie výnosov z trestnej činnosti a vyhodnocovanie majetkových pomerov voči zistenému životnému štandardu preverovaných osôb. Formát a obsah majetkového profilu je definovaný v prílohe č. 2 nariadenia Ministerstva vnútra Slovenskej republiky o postupe v boji proti legalizácii výnosov z trestnej činnosti, č. 26/2022. Rozsah informácií zozbieraných v majetkovom profile by mal pokrývať minimálne tieto oblasti:
1. štruktúra majetku,
2. obchodno-záväzkové vzťahy s finančnými inštitúciami,
3. vlastnícke podiely v obchodných spoločnostiach,
4. príjmy a plnenie daňových povinností,
5. iné.
Z hľadiska efektívnosti je dôležité, akým spôsobom sa policajt dopracuje k týmto dátam, v akej kvalite e sú a tiež to, ako rýchlo ich získa. Efektívnosť a rýchlosť má vplyv na to, či sa podarí zaistiť majetok, nakoľko osoby disponujúce nelegálnym majetkom sa ho môžu účelovo zbaviť, prepísať na  inú osobu a podobne. 
Policajt môže údaje získať dvomi spôsobmi:
1. žiadosť o poskytnutie informácie podľa Trestného poriadku, prípadne zákona o Policajnom zbore,
2. priame získavanie informácií z informačných systémov.
V prípade prvej možnosti ide o zdĺhavý proces, keď policajt musí najprv vypracovať písomnú žiadosť o poskytnutie informácie, ktorú následne zasiela (v niektorých prípadoch po autorizácii prokurátorom, podľa §3 ods. 5 Trestného poriadku) konkrétnemu subjektu, napr. finančnej inštitúcii, ktorá posiela späť odpoveď s dátami. Žiadosti sa realizujú zväčša v papierovej podobe a fyzicky zasielajú jednotlivým subjektom. V závislosti od promptnosti danej inštitúcie, ako aj od komplexnosti požadovaných dát, môže tento proces trvať niekoľko týždňov, ba až mesiacov. Zároveň je potrebné si uvedomiť, že tento krok musí policajt v súčasnosti vykonať pre každú inštitúciu zvlášť. V praxi to znamená odosielanie desiatok písomných žiadostí, ktoré musí policajt evidovať a administrovať. V tejto súvislosti je podstatné aj to, že rôznorodosť formátov dát poskytovaných dožadovanými inštitúciami komplikuje polícii ich spracovanie a analýzu. 
Výsledkom takéhoto šetrenia, ktoré trvá niekoľko týždňov a zahŕňa rozsiahlu písomnú korešpondenciu, môže byť nakoniec nulový zistený majetok. 
Významná pomoc v tomto procese sa očakávala od Centrálneho registra účtov (CRU), v ktorom by bolo možné overiť stav účtov danej osoby vo finančných inštitúciách. Súčasné riešenie však umožňuje len skontrolovať, či osoba má alebo nemá otvorený účet vo finančných inštitúciách. V prípade, že je potrebné zistiť objem prostriedkov, je policajt povinný opäť poslať žiadosť podľa postupu opísaného vyššie.[footnoteRef:23] [23:  Slovenská banková asociácia pritom už od roku 2011 vyvíja systém elektronickej komunikácie bánk s daňovými a colnými úradmi, exekútormi, notármi, Sociálnou poisťovňou, súdmi, mestami a obcami. Tento systém umožňuje oprávneným subjektom efektívne posielať žiadosti a dotazy v štruktúrovanej elektronickej forme, získavať odpovede z bánk na účely ich služobného využitia, ale aj spracovávať príkazy na strane banky (blokovanie, zaistenie) v zmysle zákona.] 

Čiastočné zjednodušenie komunikácie polície s inštitúciami a podnikateľskými subjektmi, od ktorých požaduje informácie, môže predstavovať využívanie elektronickej komunikácie prostredníctvom elektronickej schránky. 
Podľa správy k stavu plnenia úloh vyplývajúcich z nariadenia MV SR č. 26/2022 za rok 2024 o postupe v boji proti legalizácii príjmov z trestnej činnosti, vypracovanej OFV bolo v roku 2024 spracovaných 1385 majetkových profilov. Z toho v 482 profiloch bol zistený majetok. Zaistiť hodnoty sa však podarilo len v 29 prípadoch, čo predstavuje  úspešnosť 2,09 % 
Pri pohľade na predchádzajúce roky je vidieť, že tento podiel osciluje  na úrovni približne 2 %. Podobne konzistentná je aj štatistika o podiele majetkových profilov, v ktorých bol zistený majetok voči celkovému počtu vykonaných profilov, ktorý zostáva na úrovni jednej tretiny. To znamená, že každý tretí majetkový profil odhalí majetok, ale len každý päťdesiaty vedie k zaisteniu majetku. 
Z tabuľky 1  vyplýva, že význam majetkových profilov z hľadiska výšky zaisteného majetku sa líši. V roku 2023 bolo vykonaných najviac majetkových profilov za posledné tri roky a v roku 2022 najmenej. Napriek tomu hodnota zaisteného majetku bola najvyššia v roku 2022, dokonca šesťkrát vyššia ako v roku 2023. 
Na úspešnosť finančného vyšetrovania vyjadrenú podielom majetkových profilov, ktorých spracovanie viedlo k zaisteniu majetku, majú vplyv viaceré objektívne a subjektívne faktory. Pre podrobnejšiu analýzu bude potrebné zohľadniť napríklad aj trestnoprávnu kvalifikáciu skutkov, ktoré boli predmetom vyšetrovania v prípadoch, v ktorých bol spracovaný majetkový profil. 

Tabuľka 1: Prehľad vykonaných majetkových profilov (MP) v rokoch 2022 – 2024[footnoteRef:24] [24:  Štatistika o vykonaných MP sa vzťahuje len na MP vykonané v pôsobnosti OFV. Absencia komplexnej národnej štatistiky, ktorá by konzistentne zaznamenávala všetky údaje je limitom pre analýzy a vyhodnocovania rizika legalizácie výnosov z trestnej činnosti] 

	rok
	počet vykonaných MP
	počet MP, v ktorých bol zistený majetok
	podiel voči vykonaným MP
	hodnota zisteného majetku
	počet MP, v ktorých bol zaistený majetok
	podiel voči vykonaným MP
	hodnota zaisteného majetku

	2024
	1385
	482
	34,80 %
	31 533 167,54 € 
	29
	2,09 %
	1 944 987,01 € 

	2023
	1499
	431
	28,75 %
	19 514 112,24 € 
	27
	1,80 %
	1 062 215,00 € 

	2022
	1158
	392
	33,85 %
	30 493 764,09 € 
	22
	1,90 %
	6 168 331,11 € 


Zdroj: Informácie k stavu plnenia úloh vyplývajúcich z nariadenia Ministerstva vnútra Slovenskej republiky č. 26/2022 o postupe v boji proti legalizácii výnosov z trestnej činnosti za roky

Box 1
Nízky podiel majetkových profilov, pri ktorých bol zaistený majetok, ale aj nepomer medzi zisteným a zaisteným majetkom dokazuje, že finančné vyšetrovanie a spracovávanie majetkových profilov je neefektívne a vzhľadom na to, že sa vykonáva v písomnej podobe, je aj  administratívne náročné. Súčinnosť medzi kompetentnými subjektmi, motivácia odčerpávať výnosy z trestnej činnosti a prístup OČTK k informačným zdrojom hlavne pri vyhľadávaní majetku v zahraničí nie sú dostatočné.  

Z uvedených dát je zrejmé, že efektívnosť prípravy majetkových profilov je nízka. Tento nedostatok spočíva aj v zdĺhavom administratívnom procese opísanom vyššie, nedostatočnom prístupe k dátovým zdrojom na strane policajných zložiek a nedostatočnej operačnej analýze. 
[bookmark: _Toc223428223]S cieľom overiť tieto predbežné pozorovania inštitút správnych a bezpečnostných analýz ministerstva vnútra (ISBA) pripravil dotazník pre policajtov z útvarov, do ktorých vecnej pôsobnosti patrí aj finančné vyšetrovanie. Títo policajti anonymne odpovedali na súbor otázok o finančnom vyšetrovaní. 
Metodológia
[bookmark: _Hlk214458431]Finančné vyšetrovanie sa stalo základnou súčasťou moderného úsilia v boji proti praniu špinavých peňazí, korupcii, organizovanému zločinu, podvodom a financovaniu terorizmu. Zatiaľ čo tradičné vyšetrovania trestných činov sa zameriavajú na identifikáciu páchateľov a stanovenie trestnej zodpovednosti, finančné vyšetrovania sa zameriavajú na sledovanie, analýzu a vymáhanie výnosov z trestnej činnosti. Ich účinnosť sa čoraz viac uznáva ako kľúčový faktor pri narúšaní zločineckých podnikov a znižovaní ziskovosti trestnej činnosti. 
Teoretický základ a metodologický pilier finančných vyšetrovaní je založený na princípe „sleduj peniaze“ (Follow the Money). Tento prístup umožňuje orgánom činným v trestnom konaní (OČTK) odhaliť skutočných organizátorov a beneficientov trestnej činnosti, ktorí sú často formálne oddelení od samotného páchania skutkov.
Manning a ďalší výskumníci a teoretici finančné vyšetrovanie chápu ako systematický proces identifikácie a analýzy finančných tokov s primárnym cieľom preukázať kauzálnu súvislosť medzi kriminálnym konaním a výnosmi, ktoré z neho plynú (Manning, 2011). 
Mnohí autori tvrdia, že zameranie sa na zisky z trestnej činnosti môže byť účinnejšie ako sústredenie sa výlučne na stíhanie páchateľov, pretože finančné narušenie oslabuje ekonomické základy zločineckých organizácií. Pre vyššiu efektívnosť navrhujú využívanie sofistikovaných analýz, dát, expertných tímov, nie len plnenie administratívnych a regulačných pravidiel (Murphy, 2020).
Na druhej strane viacerí autori, napríklad (Reuter a Truman, 2004) upozorňujú aj na to, že existuje málo dôkazov a indikátorov o tom, že finančné vyšetrovanie skutočne znižuje kriminalitu, alebo len presúva kriminálne aktivity do iných oblastí.  
Napriek tomu, že zameranie trestného konania na odčerpávanie výnosov z trestnej činnosti v strednej Európe predstavuje relatívne nový koncept, táto téma sa dostáva aj do povedomia odborníkov na Slovensku. „Majetkový prospech, ktorý sa po spáchaní trestného činu dostane do dispozície páchateľa, je nelegálne získaným prospechom a je úlohou orgánov činných v trestnom konaní, aby takýto majetok zistili, zadokumentovali, zaistili a úlohou súdov, aby ho odčerpali.“[footnoteRef:25] Aj z pohľadu Generálnej prokuratúry SR je „deficit v praktickom uplatňovaní finančného vyšetrovania v podmienkach Slovenskej republiky ... dlhodobo definovaný ako jeden z najdôležitejších limitov efektívnosti trestného stíhania.“[footnoteRef:26]  [25:  KOLLAROVIČ, R. Finančné vyšetrovanie. Dizertačná práca, s. 29]  [26:  MAJERNÍK, L. Finančné vyšetrovanie – vybrané (medzinárodné) aspekty. [online]. 2018. [cit. 27.11.2025]. Dostupné na internete: https://ja-sr.sk/sites/default/files/2021-04/Majernik_Ladislav_Financne_vysetrovanie.pdf] 

Na dôležitosť sledovania tokov peňazí poukazujú aj Dražková, Kordík a Vojtuš. „Oblasť finančného vyšetrovania a dohľadávania výnosov z trestnej činnosti sa vo všeobecnej rovine riadi základným princípom ,follow the money‘, ktorý je založený na kladení dôrazu vo vyšetrovaní na majetok, ktorý sa užíva, a nie na osoby, ktoré sú formálne evidované ako vlastníci.“[footnoteRef:27] [27:  DRAŽOVÁ, P., M. KORDÍK a F.VOJTUŠ. Princíp „FOLLOW THE MONEY“ vo vyšetrovaní. In: Bratislavské právnické fórum 2023. Aktuálne výzvy trestného práva, s. 155.] 

Ako primárny zdroj na identifikáciu možností zefektívnenia finančného vyšetrovania a identifikácie špecifických potrieb príslušníkov PZ na jednotlivých útvaroch s regionálnou, resp. celoštátnou pôsobnosťou, sme využili dotazníkový prieskum realizovaný v spolupráci s Akadémiou PZ v Bratislave. 
Predpokladáme, že využívanie ekonomických a finančných dát a ukazovateľov o obchodných spoločnostiach je jedným z limitujúcich faktorov efektívnosti finančného vyšetrovania. Zamerali sme sa najmä na podmienky finančného vyšetrovania a možnosti využitia OSINT[footnoteRef:28] [28:  Spravodajstvo z otvorených zdrojov (OSINT – Open Source Intelligence) označuje systematický zber, hodnotenie a analýzu verejne dostupných informácií z otvorených zdrojov s cieľom vytvoriť dátovú základňu využiteľnú pre následnú analýzu. Medzi najčastejšie zdroje dát patria otvorené údaje zverejňované štátnymi inštitúciami a samosprávami, referenčné registre v zmysle zák. č. 305/2013 Z.z. o e-Governmente, ale zahŕňajú aj informácie dostupné v médiách, na sociálnych sieťach a pod. 
Pridanou hodnotou OSINT zdrojov nie je len to, že združujú množstvo údajov na jednom mieste, čím používateľom šetria čas, ktorý by strávili prácnym dopytovaním jednotlivých zdrojov, ale zároveň poskytujú priestor pre dátovú analýzu, ktorá môže vytvárať vzťahy medzi rôznorodými dátami. 
Je evidentné, že prístup k takýmto nástrojom môže byť významnou pridanou hodnotu pri finančnom vyšetrovaní. Príkladom systematického zberu, hodnotenia a analýz informácií o majetku a aktívach nielen z verejne dostupných zdrojov je agentúra iCOV v Holandsku. Dostupné na internete: https://icov.nl.] 

 v procesoch vyšetrovania. Okrem toho zámerom dotazníka bolo identifikovať, či existuje rozdiel medzi informačnými potrebami expertov na regionálnej a celoštátnej úrovni. 
Podkladom na vypracovanie dotazníka bola základná výskumná otázka: Ako zlepšiť informačnú základňu využívanú expertmi PZ na účel zefektívnenia finančného vyšetrovania? Dotazník bol zaslaný 164 príslušníkom PZ, ktorí pracujú na relevantných útvaroch finančného vyšetrovania a zúčastnili sa seminára „OSINT a finančné vyšetrovanie“ v apríli 2024. Z celkového počtu bolo 60 policajtov zaradených na útvaroch krajských riaditeľstiev PZ, 75 policajtov pochádzalo zo špecializovaných útvarov s celoštátnou pôsobnosťou, prevažne z FSJ, NCODK a UBOK, 13 pôsobilo na analytických útvaroch a zvyšných 16 na rôznych pozíciách vrátane Úradu inšpekčnej služby, Okresného úradu a podobne.
70 účastníkov využilo príležitosť zúčastniť sa dotazníkového prieskumu. Počet respondentov z NCODK bol 22, z FSJ 23, z ÚBOK 12, z krajských riaditeľstiev 10 respondentov a z iných útvarov 3 respondenti. 
Súčasťou dotazníka boli uzatvorené aj otvorené otázky smerujúce k zisteniu názoru expertov PZ pôsobiacich na úseku finančného vyšetrovania na možnosti zefektívnenia ich činnosti.
Pri otázke definovania svojho pracovného zaradenia 21 respondentov uviedlo „analytik“, 20 „operatívny pracovník“, 13 „vyšetrovateľ“, 12 „iné“ a 4 respondenti neodpovedali. Viac ako 80 % respondentov prieskumu má prax v PZ minimálne 6 rokov, dve tretiny z celkového počtu má viac ako 15 rokov praxe.
Zistenia z dotazníkového prieskumu sme porovnali s hodnotiacou správou MONEYVAL a výročnými správami špecializovaných útvarov P PZ.

Graf 1: Počet rokov praxe respondentov:

Zdroj: vlastné spracovanie

Graf 2: Funkčné zaradenie respondentov prieskumu:

Zdroj: vlastné spracovanie

S cieľom zmapovať názory policajtov na príčiny neefektívneho finančného vyšetrovania na Slovensku, respondenti mali možnosť uviesť dôvody doplnením vety: „K tomu, aby sa v trestnom konaní viac zaisťoval, konfiškoval majetok a odčerpávali výnosy z trestnej činnosti je potrebné...“. Vzhľadom na to, že išlo o otvorenú otázku, odpovede sme roztriedili do 4 skupín: legislatívna (23), inštitucionálna (28), technologická (9), vzdelávacia (6)[footnoteRef:29].  [29:  Na otvorenú otázku nebolo povinné odpovedať, z toho dôvodu celkový súčet odpovedí nemusí byť 70. ] 

Na úseku legislatívy respondenti vnímali nedostatky v komplikovanosti trestného konania a pri oprávneniach napríklad pri zaisťovaní majetku. Legislatívu je z ich pohľadu potrebné stabilizovať a viac prispôsobiť procesom vyšetrovania. 
Obsahovo najbohatšia bola kategória inštitucionálnych zmien. Opakovane sa vyzdvihla potreba lepšej spolupráce medzi policajnými zložkami a prokuratúrou a najmä aktívnejšie zapojenie prokuratúry do trestného konania. Respondenti uviedli, že postup v trestnom konaní je príliš komplikovaný a zdĺhavý, čo môže viesť k tomu, že prokurátori nevydajú súhlas so zaistením majetku. Od zaistenia majetku do rozhodovania v súdnom konaní uplynie príliš veľa času, niekedy aj roky. Jedným z identifikovaných spôsobov zlepšenia by bol prístup policajtov do registrov a zlepšenie výmeny informácií medzi rôznymi štátnymi inštitúciami.
S tým súvisia aj odpovede, ktoré vyzdvihli význam analytických nástrojov a prístupu k dátam. Tieto odpovede potvrdzujú predpoklad, že v prípade, že by mali policajti prístup k registrom štátu a tieto registre by mohli spracovávať prostredníctvom dostupných databázových a analytických nástrojov[footnoteRef:30], urýchlil by sa proces finančného vyšetrovania. Množstvo informácií, ktoré policajt pri vyšetrovaní hľadá, požaduje od iných inštitúcií a následne zbiera na jednom mieste, sú dáta, ktoré štát už vlastní, sú však uložené v rôznych neprepojených registroch.  [30:  V jednej otázke dostali respondenti na výber, ktorý z analytických nástrojov Finstat, Cribis, Moody’s Analytics a Orbis potrebujú k svojej služobnej činnosti. Preferencia policajtov pre všetky analytické nástroje sa pohybovala v rozmedzí od 52 do 65 zo 70 zapojených respondentov. Z uvedeného je zrejmé, že prevažná väčšina si myslí, že prístup k dátovým a analytickým nástrojom by bol prínosom pre finančné vyšetrovanie na ich úseku. V prípade útvarov s celoslovenskou pôsobnosťou, od ktorých sa očakáva pokročilejšia dátová analytika, sa prejavil väčší záujem o hromadné výstupy z databáz a informácie o zahraničných subjektoch.] 

Osobitná pozornosť bola v dotazníku venovaná zisteniu záujmu respondentov o ďalšie vzdelávanie. Svoj záujem vyjadrili doplnením vety „V budúcnosti by som uvítal vzdelávanie, kurz, alebo seminár na tému...“. Odpovede sme zoskupili nasledovne: praktické postupy vo finančnom vyšetrovaní (18), tematické prednášky (12), databázy (13). V rámci prvej skupiny respondenti uvádzali záujem o prehĺbenie vzdelania a praktických zručností pri realizácii finančného vyšetrovania získavanie poznatkov z najlepšej praxe v zahraničí. Ide napríklad o témy ako zaisťovanie majetku, odhaľovanie a dokazovanie trestnej činnosti pri ekonomických podvodoch, vytváranie analýz z dostupných dát atď. Opakovane bol vyjadrený záujem o účasť prokurátora a/alebo sudcu na vzdelávaní. Spomedzi tematicky orientovaných prednášok najväčšmi rezonovala téma kryptoaktív, ale aj prania špinavých peňazí a podvodov na senioroch. Napokon v kategórii „databázy“ boli zoskupené podnety na prehĺbenie vzdelania pri používaní konkrétnych analytických a databázových nástrojov, akými sú Finstat, Cribis či Orbis.
V spolupráci s Akadémiou PZ v Bratislave boli respondentom odprezentované vybrané témy súvisiace s finančným vyšetrovaním. Následne boli respondenti požiadaní o vyjadrenie záujmu o ďalšie vzdelávanie ku každej z dvanástich prezentovaných tém v škále „áno“, „možno“ a „nie“.
Graf 3: Požiadavky na ďalšie vzdelávanie

Zdroj: vlastné spracovanie
Technologické inovácie, predovšetkým v podobe zapojenia OSINT do finančného vyšetrovania, boli jednou z najčastejších odpovedí respondentov pri otázke zintenzívnenia zaisťovania, konfiškácie majetku a výnosov z trestnej činnosti. 

Box 3
Príslušníci PZ nevyužívajú efektívne verejné dostupné informácie a indikátory pri odhaľovaní a dokumentovaní trestnej činnosti. Rovnako nemajú adekvátny prístup k dátam zo štátnych registrov a k analytickým a databázovým nástrojom, ktoré by im pomohli pri operatívno-pátracej a vyšetrovacej činnosti.

Súčasný výkon finančného vyšetrovanie nezodpovedá úrovni digitalizácie v spoločnosti a nedostatočne reflektuje meniace sa kriminálne prostredie. V rámci finančného vyšetrovania je potrebné skvalitniť prípravu majetkových profilov, a to najmä zlepšením prístupu policajtov k dátam. Mnohé z cenných dát už štát vlastní. Policajti by preto mali mať prístup k databázovým a analytickým nástrojom, ktoré na jednej strane zvýšia informačnú bázu pre ich rozhodovanie, a využívanie pokročilých metód dátovej analýzy a umelej inteligencie, čo zároveň výrazným spôsobom zrýchli proces finančného vyšetrovania. 
Tieto závery sú podložené vyjadreniami policajtov, ktoré boli prezentované v rámci dotazníkového prieskumu, ale aj správami medzinárodných inštitúcií.
Zistenia expertov MONEYVAL v Hodnotiacej správe z roku 2020[footnoteRef:31] v časti „Prioritné opatrenia“ okrem iného navrhujú: [31:  MONEYVAL. Správa z 5. kola vzájomného hodnotenia. [online] 2020. [cit. 27. novembra 2025].  Dostupné na internete: https://www.minv.sk/swift_data/source/policia/fsj/oms/MONEYVAL(2020)21_5th%20Round_MER%20Slovakia_SK.pdf, s. 14] 

· „Prijať procesné a inštitucionálne opatrenia na zvýšenie a rozšírenie využívania finančných spravodajských informácií. 
· Finančné hľadisko by malo byť systematicky preskúmavané všetkými orgánmi vynucujúcimi právo zapojenými do odhaľovania a vyšetrovania prípadov legalizácie príjmov z trestnej činnosti a generovania výnosov z trestnej činnosti. Orgány vynucujúce právo by mali mať online prístup do rôznych databáz a nástroje na rýchlu integráciu výsledkov vyhľadávania. 
· Všetky zúčastnené orgány vynucujúce právo by mali byť vyškolené v oblasti zberu a využívania finančného spravodajstva a mali by sa prijať mechanizmy na motiváciu príslušníkov polície k rozsiahlejšiu zapájaniu finančných analýz do vyšetrovaní prania špinavých peňazí a trestnej činnosti generujúcej príjmy“
Porovnanie hodnôt odčerpávaných nelegálnych výnosov v trestnom konaní z dát zverejnených v správach MONEYVALu zo  Slovenska, Českej republiky, Poľska a Rakúska v časti o konfiškáciách naznačuje úroveň odčerpávania nelegálnych výnosov v trestnom konaní na Slovensku a v okolitých štátoch.[footnoteRef:32] [32:  5. kolo zo vzájomného hodnotenia opatrení na boj proti legalizácii výnosov z trestnej činnosti bolo v jednotlivých štátoch zrealizované v rokoch 2016 – 2024. ] 


Tabuľka 2: Medzinárodné porovnanie odčerpávania nelegálnych výnosov[footnoteRef:33] [33:  Rôzne inštitucionálne a legislatívne pravidla v jednotlivých štátoch neumožňujú jednoznačné porovnanie] 

	štát
	obdobie 
	odčerpané výnosy v mil. Eur
	poznámka

	SR
	2013-2018
	2,79
	

	ČR
	2012- 2017
	334
	aj majetok vrátený poškodeným v prípravnom konaní

	Poľsko
	2014-2019
	82,491
	podľa súdnych príkazov

	Rakúsko
	2012-2014
	43,108
	 


Zdroj: Rada Európy MONEYVAL[footnoteRef:34] [34:  FINANCIAL ACTION TASK FORCE. Mutual Evaluations. [online]. 2026. [cit. 3. marca 2025] Dostupné na internete: https://www.coe.int/en/web/moneyval/evaluations] 

Na nedostatky poukazujú aj oficiálne správy špecializovaných útvarov PZ. P PZ vo svojich správach o plnení úloh v oblasti boja proti daňovej trestnej činnosti konštatuje „absenciu poznatkov o hlbšej finančnej kondícii daňových subjektov“[footnoteRef:35], prípadne „neefektívne využívanie indikátorov“[footnoteRef:36] z verejne dostupných informácií (napr. zoznamy daňových dlžníkov, zrušenie registrácie pre daň z pridanej hodnoty, finančné ukazovatele) pri vyšetrovaní a odhaľovaní páchateľov daňovej trestnej činnosti.      [35:  PREZÍDIUM POLICAJNÉHO ZBORU. Správy o plnení úloh v oblasti boja proti daňovej trestnej činnosti v rámci krajských riaditeľstiev PZ. Bratislava: Prezídium Policajného zboru. [online]. 2025. [cit. 27. novembra 2025]. Dostupné na internete: https://www.infoweb.minv.sk]  [36:  Tamže.] 

Majetkové profily nie sú v praxi využívané dostatočne efektívne. Aj z informácií k stavu plnenia úloh vyplývajúcich z nariadenia Ministerstva vnútra Slovenskej republiky č. 26/2022 o postupe v boji proti legalizácii výnosov z trestnej činnosti, ktoré NCODK spracováva dvakrát do roka, vyplývajú značné rozdiely, pokiaľ ide o počet majetkových profilov, ako aj úspešnosť meranú ako pomer medzi zrealizovanými majetkovými profilmi, výšku zisteného majetku a výšku zaisteného majetku. Tieto rozdiely však neodzrkadľujú reálny stav kriminality v jednotlivých krajoch, ale sú skôr výsledkom rozdielnych procesných postupov. 
Priestor na koordináciu polície a prokuratúry dokumentuje najmä rozdiel medzi objemom zisteného (tretina majetkových profilov) a zaisteného (na úrovni 2 % majetkových profilov) majetku, nakoľko dôkazná situácia v trestnom konaní podľa rozhodnutia prokurátora často nemusí byť postačujúca na vydanie rozhodnutia o zaistení majetku, čo však policajta nezbavuje povinnosti v zmysle N MV 26/2022 vykonať finančné vyšetrovanie, spracovať a pravidelne aktualizovať majetkový profil. Táto skutočnosť hlavne v prípadoch dlhodobo vedených trestných konaní predstavuje zbytočnú administratívnu záťaž. Od septembra 2025 platná novela N MV 26/2022, ktorá upravuje ustanovenie čl.6 ods. 5) zo znenia:
„Policajt aktualizuje majetkový profil...bezprostredne pred vznesením obvinenia, inak aspoň raz za 12 mesiacov od jeho posledného spracovania...“
na znenie
„Policajt aktualizuje majetkový profil priebežne a v potrebnom rozsahu, avšak vždy bezprostredne pred vznesením obvinenia...“. 
Takto definovaná povinnosť zníži byrokratickú záťaž policajtov eliminovaním finančného vyšetrovania u ktorého nie je predpoklad, že bude viesť k zaisteniu majetku, avšak nebude mať motivačný efekt viesť finančné vyšetrovanie, vyhľadávať a zaisťovať výnosy z trestnej činnosti, a tým v konečnom dôsledku zvyšovať objem a hodnoty v trestnom konaní odňatého majetku a výnosov z trestnej činnosti.
Box 4
Finančné vyšetrovanie je v systéme, kde sú objasnenosť trestného činu a ukončenie trestného konania ako hlavné kritériá hodnotenia výkonu OČTK vnímané ako „nadpráca“. Finančné vyšetrovanie musí byť prioritou, nie doplnkom trestného stíhania, a výsledky finančného vyšetrovania podkladom pre výber cieľov v trestnom konaní.
Príkladom  modelu spolupráce OČTK, iných štátnych orgánov a súkromného sektora je platforma Európskeho  policajného úradu  (EUROPOL) Financial Intelligence Private Public Partnership (EFIPPP).[footnoteRef:37]  [37:  Viac informácii o platforme je dostupných na internete: https://efippp.eu/] 

Pri nastavovaní spolupráce OČTK a podnikateľského prostredia je na mieste primeraná obozretnosť. „Vo vzťahu daňová správa a podniky, samozrejme, nejde o zdieľanie konkrétnych postupov v oblasti podvodov. Ide skôr o akúsi osvetu podnikov, aby si všímali určité indície naznačujúce nekalé praktiky a využívali možnosti overovať si v štruktúrovaných i neštruktúrovaných zdrojoch informácií, kto sú ich obchodní partneri. A to nie len z dôvodu, aby znížili svoje obchodné riziko, ale napríklad aj preto, aby v dôsledku (aj nevedomej) účasti na sieti podvodných dodávateľských reťazcov neprišli o svoje dobré meno.“[footnoteRef:38]     [38:  SABAYOVÁ, M. Inštitucionálna spolupráca pri odhaľovaní cezhraničných daňových podvodov. In: Odhaľovanie a objasňovanie trestných činov v ekonomike v systéme zabezpečovania neodvratnosti trestného postihu,  s. 49. ] 

Cieľom tejto analýzy bolo identifikovať možnosti zefektívnenia finančného vyšetrovania na Slovensku, prípadne poukázať na niektoré  postupy, ktoré na to majú vplyv a navrhnúť riešenia, ktoré by situáciu mohli zlepšiť. 
Zistenia z dotazníkového prieskumu sa zhodujú s hodnotením expertov hodnotiaceho výboru MONEYVAL. Informačná báza využívaná expertmi na finančné vyšetrovanie nie je dostatočná. Digitálne, verejne dostupné ekonomické dáta, sofistikované analytické postupy, napr. finančné analýzy nie sú využívane v potrebnom rozsahu. Potvrdil sa predpoklad, že tieto nedostatky limitujú efektívnosť finančného vyšetrovania. 
Na základe výsledkov dotazníkového prieskumu, ale aj hodnotenia výboru MONEYVAL v súlade s cieľom analýzy navrhujeme zaviesť do praxe na účel zefektívnenia procesov nasledujúce odporúčania:
· Zdigitalizovať proces získavania informácií vo finančnom vyšetrovaní prostredníctvom zabezpečenia prístupu do vybraných referenčných registrov a OSINT databáz príslušníkom PZ na jednotlivých útvaroch podľa ich potrieb zistených na základe poskytnutých skúšobných prístupov. Implementovať sofistikované a moderné postupy operačnej analýzy a umelej inteligencie pri identifikácii výnosov z trestnej činnosti. Štandardizovať formát a štruktúru dát poskytovaných polícii v zmysle zákona o PZ a Trestného poriadku. 
· Na Akadémii PZ v Bratislave novelizovať akreditovaný kurz finančného vyšetrovania a finančnej analýzy pre príslušníkov PZ, v súlade so zisteniami dotazníkového prieskumu s cieľom zvýšiť informovanosť a zručnosti policajtov v oblasti finančného vyšetrovania. 
· Novelizovať vybrané interné predpisy MV SR (napr. nariadenie Ministerstva vnútra Slovenskej republiky o postupe v boji proti legalizácii výnosov z trestnej činnosti, príkaz Prezidenta PZ o plnení úloh v oblasti boja proti daňovej trestnej činnosti,  metodika odhaľovania a dokumentovania daňovej trestnej činnosti) tak, aby pri vyhodnocovaní výkonu špecialistov na odhaľovanie a vyšetrovanie trestnej činnosti generujúcej nelegálne výnosy bol zvýraznený aspekt zaisťovania a odnímania výnosov z trestnej činnosti.
· Zintenzívniť medzirezortnú spoluprácu (PZ, Generálna prokuratúra, Finančné riaditeľstvo SR), koordináciu a výmenu informácií súvisiacich s finančným vyšetrovaním, koordináciu s odbornými združeniami, podnikateľskými subjektmi, ale aj so zahraničím, napr. prostredníctvom Medzirezortného koordinačného orgánu pre boj so zločinnosťou (MEKO), odborných seminárov a podobne.

Summary
Obtaining economic or financial gain is one of the principal motives of organised crime. The recovery of such proceeds is an essential prerequisite for the effective operation of law enforcement agencies. The prerequisite for the seizure or confiscation of such property, assets and proceeds is their identification through a financial investigation. This requires institutional, technical, legislative and other arrangements. The study aims to contribute to the discussion on the possibilities of improving the efficiency of financial investigations in Slovakia. It first provides an assessment of the current state of financial investigations in Slovakia. It explains the role of financial investigation and the shortcomings in its implementation. The study focuses primarily on the preparation of a property profile as the final output of a financial investigation. Based on the findings, it formulates recommendations for improvement. The recommendations are also based on the results of a questionnaire conducted among members of the Police Force assigned to departments responsible for conducting financial investigations, as well as the findings of experts from the MONEYVAL Committee of the Council of Europe.

Áno	
SIENA	Carin	Podvody firemné	Podvody voči chráneným skupinám	Forenzná finančná analýza	Digitálne aktíva a kryptomeny	Podvody v obchodnom styku	Zisťovanie a zaisťovanie majetku v trestnom konaní	Odhaľovanie ekonomickej kriminality a legislatíva	Nástroje vyhľadávania a identifikácie majetku	Indikátory	Finančná analýza	27	27	27	28	32	33	33	33	34	37	39	47	Možno	
SIENA	Carin	Podvody firemné	Podvody voči chráneným skupinám	Forenzná finančná analýza	Digitálne aktíva a kryptomeny	Podvody v obchodnom styku	Zisťovanie a zaisťovanie majetku v trestnom konaní	Odhaľovanie ekonomickej kriminality a legislatíva	Nástroje vyhľadávania a identifikácie majetku	Indikátory	Finančná analýza	14	19	26	23	6	21	22	21	20	19	24	14	Nie	
SIENA	Carin	Podvody firemné	Podvody voči chráneným skupinám	Forenzná finančná analýza	Digitálne aktíva a kryptomeny	Podvody v obchodnom styku	Zisťovanie a zaisťovanie majetku v trestnom konaní	Odhaľovanie ekonomickej kriminality a legislatíva	Nástroje vyhľadávania a identifikácie majetku	Indikátory	Finančná analýza	21	14	12	14	27	9	11	9	10	8	4	5	bez odpovede	
SIENA	Carin	Podvody firemné	Podvody voči chráneným skupinám	Forenzná finančná analýza	Digitálne aktíva a kryptomeny	Podvody v obchodnom styku	Zisťovanie a zaisťovanie majetku v trestnom konaní	Odhaľovanie ekonomickej kriminality a legislatíva	Nástroje vyhľadávania a identifikácie majetku	Indikátory	Finančná analýza	8	10	5	5	5	7	4	7	6	6	3	4	
SIENA	Carin	Podvody firemné	Podvody voči chráneným skupinám	Forenzná finančná analýza	Digitálne aktíva a kryptomeny	Podvody v obchodnom styku	Zisťovanie a zaisťovanie majetku v trestnom konaní	Odhaľovanie ekonomickej kriminality a legislatíva	Nástroje vyhľadávania a identifikácie majetku	Indikátory	Finančná analýza	



Celková hodnota	
0-5 rokov	6-15 rokov	nie som policajt	viac ako 15 rokov	5	19	6	40	








analytik (21)	operatívny pracovník (20)	vyšetrovateľ (13)	iné (12)	bez odpovede (4)	21	20	13	12	4	
